Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 4 Pv 561/11/1105	Bratislava V, 13.9.2012
EEČ : 2-12-412-2012

U Z N E S E N I E

Trestná vec:	obvinený XXXXX 
Prečin:	Krivá výpoveď a krivá prísaha podľa § 346 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
v trestnom konaní vedenom na Oddelení skráteného vyšetrovania Petržalka - sever Okresného riaditeľstva PZ v Bratislave V pod sp. zn. XXXXX proti jeho bratovi, obvinenému XXXXX, nar. 11.03.1966 v Bratislave, za trestný čin útoku na verejného činiteľa podľa § 155 ods. 1 písm. a/ Trestného zákona v súbehu s trestným činom útoku na verejného činiteľa podľa § 156 ods. 1 písm. a/ Trestného zákona, účinného v čase skutku, dňa 17.08.2006 v čase od 07.00 hod. do 07.45 hod. vypovedal po príslušnom zákonnom poučení ako svedok, pričom do zápisnice o výsluchu uviedol, že brat XXXXX príslušníkom privolanej hliadky PZ XXXXX a XXXXX vulgárne nenadával a ani sa im nijako nevyhrážal, ani sa nebránil ich zákroku a tiež, že si nevšimol, aby XXXXX niektorého z príslušníkov PZ napadol alebo že by bol niektorý z nich zranený, pričom táto jeho výpoveď bola v zjavnom nesúlade s reálnou situáciou, ktorej bol očitým svedkom, ako aj výpoveďami uvedených poškodených príslušníkov PZ aj ostatných svedkov a dňa 16.12.2010 bol XXXXX trestným rozkazom Okresného súdu XXXXX XXXXX sp. zn. XXXXX právoplatne odsúdený za uvedené trestné činy k úhrnnému trestu odňatia slobody v trvaní 2 roky s podmienečným odkladom na skúšobnú dobu 2 a pol roka,  

lebo je trestné stíhanie neprípustné podľa § 9 odsek 1 písmeno d Trestného poriadku. 
Odôvodnenie:
Vyšetrovateľ PZ z Odboru kriminálnej polície Okresného riaditeľstva PZ v Bratislave V uznesením sp. zn. ORP-818/1-OVK-B5-2011 dňa 09.08.2011 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol XXXXX obvinenie pre  prečin krivej výpovede a krivej prísahy podľa § 346 ods. 1 Trestného zákona na tom skutkovom základe, ako je uvedené vo výrokovej časti tohto uznesenia. 

Vyšetrovateľ PZ dňa 17.08.2012 predložil vyšetrovací spis zn. ORP - 818/11 s návrhom na  zastavenie trestného stíhania vedeného proti obvinenému XXXXX pre skutok zo dňa 17.08.2006, vyšetrovateľom PZ právne kvalifikovaný ako prečin krivej výpovede a krivej prísahy podľa § 346 ods. 1 Trestného zákona.  

	V rámci výkonu dozoru nad dodržiavaním zákonnosti v prípravnom konaní som preskúmal vyšetrovací spis zn. ORP - 818/11 a návrh vyšetrovateľa PZ a zistil som, že návrh vyšetrovateľa PZ na zastavenie trestného stíhania je dôvodný.

Podľa § 9 ods. 1 písm. d/ Trestného poriadku trestné stíhanie nemožno začať, a ak bolo už začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. 

	Podľa § 215 ods. 1 písm. d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9.

Vyšetrovateľ PZ v rámci skráteného vyšetrovania vypočul obvineného XXXXX ( č. l. 5 - 8 ) a zadovážil listinné dôkazy, najmä podnet na trestné stíhanie ( č. l. 2 ) a spis Okresného súdu XXXXX XXXXX zn. XXXXX, ktorého súčasťou je aj vyšetrovací spis Oddelenia skráteného vyšetrovania Petržalka - sever Okresného riaditeľstva PZ v Bratislave V zn. XXXXX. Z takto vykonaného skráteného vyšetrovania bolo nepochybne zistené, že sa stal skutok, pre ktorý sa vedie trestné stíhanie, že tento skutok napĺňa všetky zákonné znaky skutkovej podstaty prečinu krivej výpovede a krivej prísahy podľa § 346 ods. 1 Trestného zákona a že zo spáchania tohto skutku je stále dôvodne podozrivý práve obvinený XXXXX. 

V rámci skráteného vyšetrovania bolo aj zistené, že obvinený XXXXX dňa 24.04.2012 v mestskej časti XXXXX - XXXXX zomrel, čo vyplýva z úmrtného listu ( č. l. 26 ), ktorý vystavila matrikárka z Matričného úradu mestskej časti XXXXX - XXXXX a ktorý je vedený v knihe úmrtí zväzok 41, ročník 2012, strana 6, por. č. 433.

	Podľa § 9 ods. 1 písm. d/ Trestného poriadku sa trestné  stíhanie stalo neprípustné, nakoľko, ak už bolo trestné stíhanie začaté, nemožno v ňom pokračovať a musí byť zastavené proti tomu, kto zomrel. 

	Vzhľadom na uvedené skutkové a právne skutočnosti je zrejmé, že v predmetnej trestnej veci sú splnené zákonné predpoklady pre postup podľa § 215 ods. 1 písm. d/ Trestného poriadku a preto som rozhodol tak,  ako to je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jiří Pivoňka
prokurátor